Dayak, Iban Borneo
Tusun Ke-35 Iban Jeman Perintah Raja James Brooke  Kelimpah ari peturun Gelungan seduai Sendi enggau bala Dayak Iban ti bukai ti diau mendam di Lingga enggau Sebuyau di ili sungai Batang Lupar, seiku agi tuai bansa Dayak ti benama Blassan pindah ari Tapang Peraja di Sungai Batang Ketungau di Kalimantan Barat ke Sebuyau mega. Sida nya diau bumai betaun di ulu Sungai Sebuyau nyentuk ke Sungai Lintah. Lebuh Blassan mati tuai iya diganti menantu iya ti benama Enteri. Maya ti betuaika Enteri sida majak berimba di menua nya nyentuk ke menua ti dikumbai Tembawai Panjai ti endur Enteri parai tuai. Udah Enteri parai,  Dangu nganti iya nyadi tuai bansa Dayak Iban Sebuyau nya. Maya jeman Dangu sida agi mengkang berimba sereta bumai betaun sebelah Tembawai Panjai. Dangu parai maya ti ngayau ngarika perintah Raja James Brooke begulai enggau Ijau “Lang” sereta bala bujang berani iya maya ti betachah belaban enggau sida Iban Saribas ti betuaika Unal “Bulan” di Plassan semak Nanga Saribas. Udah Dangu parai, Bugih nganti iya nyadi Tuai Iban Sebuyau lalu nguluka bala nembiak iya majak berimba bumai betaun sebelah tebing kiba Sungai Sebuyau nyentuk ke Simunjan lalu ke ulu Sungai Semabang. Udah nya, Bugih enggau bala nembiak iya diau mendam di Langgong Brikok ti endur Bugih parai tuai. Bugih diganti Demong. Parai Demong ganti Saga ti nyadi tuai sida di Sabangan kira-kira lima belas taun udah nya. Maya nya mega maya Blassan nguluka bala nembiak iya pindah ke Sebuyau, dua iku Tuai bansa Dayak ti benama Nyanggau enggau Bara pindah ari Tapang Peraja di Sungai Ketungau di Kalimantan Barat ke Temudok di Dau Engkerebang. Udah betaun-taun diau mendam bumai betaun di Temudok, sida  pindah tunga ke Barat ngagai Melugu. Dia sida nirika dua buah rumah panjai. Bara nyadi Tuai di Tembawai Tinting lalu Nyanggau nyadi tuai di Sungai Riang. Ari Tembawai Tinting, Bara pindah ke Tembawai Empang di Sungai Engkeramut. Nyanggau parai tuai di Sungai Riang. Maya nya mega, bala seraban agi bansa Dayak pindah ari Kalimantan begulai enggau raban Dayak ti bukai berumpang menua lalu diau bumai betaun ngelingi Bukit Balau di ulu Sungai Undup. Ari Bukit Balau raban bansa Dayak Iban  ti betuaika Sambas pindah ke Kelasin udah sida ti bisi charut mimit enggau bala Dayak Kantu ari Kalimantan, Indonesia. Udah Sambas parai, anak iya ti benama Juntang nyadi Tuai lalu nguluka bala nembiak iya pindah ke Dau di Kalimantan. Maya nya endang udah bisi bansa Dayak Iban Dau diau di menua nya. Meda utai baka nya, Juntang enggau bala nembiak iya  mulaika diri ngagai menua Sarawak lalu diau mendam ba Batu Besai di kaki Tinting Kelingkang. Udah beratus-ratus taun sida berimba bumai betaun di menua nya, sida pan pindah ke Selepong. Ari menua nya sida pindah ke Tunggal, lalu udah nya ke Langgong lalu diau mendam dia dua tiga taun. Ari menua Langgong sida pindah ke ulu Sungai Lingga. Ari Sungai Lingga, sida pindah ngagai menua Bangunan lalu seraban ti bukai diau mendam di Repak Tepus. Ari Repak Tepus, Juntang enggau bala iya pindah tunga ke Barat lalu diau bumai betaun di Abok. Di menua nya mih Juntang parai tuai. Udah Juntang parai, anak iya ti benama Ali nyadi Tuai bansa Dayak Iban di menua nya. Maya nya tubuh sida nyau betambah mayuh lalu nya ti ngujungka sida bebagi ngagai dua raban. Raban Ali pindah ke ulu Sadong, lalu seraban agi pindah ke Muding enggau Merai; sekeda agi mengkang di Abok.  Maya Ali enggau bala nembiak iya diau mendam di Ulu Sadong taun 1841, James Brooke nyadi Raja menua Sarawak. Ali tu tuai bansa Dayak Iban ti talukka Raja James Brooke. Di Ulu Sadong Ali enggau bala nembiak iya bebagi raban baru. Raban-raban nya pindah ke Sebat, Sungai Pinang, Keruin enggau Nyelitak. Peturun bansa Dayak Iban nya agi diau dia nyentuk ke maya hari diatu. Ali parai tuai, lalu diganti anak iya ti benama Ringkai. Udah Ringkai parai tuai, iya diganti anak iya ti benama Jawa. Parai Jawa ganti anak iya ti benama Penghulu Mulok. Iya narit diri nyadi penghulu udah gawa lima taun laban ti enda setuju enggau adat Perintah Raja James Brooke. Maya seraban Dayak Iban Balau ti betuaika Ali diau mendam di Sadong, seraban agi bansa Dayak Iban ti betuaika Ijau anak Busut, diau mendam di Empili. Ijau tu peturun Gelungan seduai Sendi ari ini iya ti benama Nagi ti belaki jadi enggau Jambai. Sebedau Ijau enggau bala nembiak iya pindah ke ili Batang Lupar, Jambai seduai bini iya Nagi diau mendam di Kumpang di Batang Ai. Udah  Jambai parai di Kumpang, anak iya ti benama Busut pindah ke Empili di Sadong ti endur iya parai tuai. Nya alai, Ijau “Lang” nganti iya nyadi tuai Dayak Iban  di Sadong rambau Perintah Raja James Brooke. Maya Ijau “Lang” nyadi tuai Dayak Iban di Sadong, enda mukai-mukai seiku ari nembiak iya belaya lalu munuh seiku lelaki Dayak Iban ti benama Kilat. Pekara nya diripot bala kaban belayan Kilat ngagai Raja James Brooke di Kuching (Sarawak). Ninga munyi nya, Raja James Brooke empu pan nguluka bala sedadu iya ngayau lalu deka ngukum Ijau. Lebuh sida datai di Empili, Tuan Raja tepedaka tambai burak dibiauka Ijau ke tanda sida deka bebaik enggau perintah Raja Brooke nya. Nya alai, kedua-dua piak pan ngaga sempekat bebaik. Ijau besemaya deka talukka Perintah Raja Brooke. Pia mega, kena malas budi Ijau ti deka talukka iya, Raja James Brooke meri iya bedil besi. Bedil nya disimpan Beti di Nyelitak di Ulu Sadong. Udah ti nundukka perintah Raja James Brooke, Ijau “Lang” enggau sida sebilik sereta enggau bala nembiak iya pindah ari Sadong ke Banting di Sungai Lingga, pati Batang Lupar. Sekumbang ti nyadi tuai Dayak Iban di menua nya, Ijau suah dibai Raja ngayau bala Iban Saribas enggau Iban Skrang ti angkat ngelaban perintah Raja Brooke. Empa penyuah Ijau ti diasuh Raja ngelaban munsuh Perintah, iya pan alah kena dengah Unal “Bulan” maya sida ti betempuh di Plassan semak Nanga Saribas. Ketegal pemati Ijau, “Lang” nya mih menantu iya nyadi Orang Kaya Janting bendar amai nyukung Perintah Raja Brooke ngelaban Libau “Rentap”, Linggir “Mali Lebu”, Aji di Padeh tang niat iya ti deka bebalas seruran enda tentu mujur. (Benedict Sandin, 1994)                          (Betampung ba Tusun Ke-35  minggu nyin ila) Nama kebuah bansa Iban di serata menua Sarawak bejaku ngena Jaku Iban ti sama taja pan bisi bida mimit ba senentang patah sebut enggau pengaya jaku (kosa kata)? Nya mih pun asal penatai bansa Dayak / Iban ari Saribas ke menua Sungai Kalala – Krian, Melupa, Awik. Berengkah ari nya mega Iban majak begiga ke menua baru tunga ke Batang Rajang nyentuk ke  menua tanah Batang Rajang (Sarikei, Bintangor, Pakan, Julau, Sibu, Kanowit, Song, Kapit). Maya jeman nya Iban ukai semina bekaul jaul sereta bekrisis enggau bansa Baketan tauka Seru aja tang  bansa Beliun, Seduan, Tajung @ Rajang enggau Orang Ulu (Benedict Sandin 1994.) Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146    Ditulis Harry Usup Umbar (B.Sc  Hons. Human Development, UPM)   
See author's posts
